បុគ្គលិក​ណាហ្គាវើលដ៍​តវ៉ា​សាជាថ្មី តែ​ត្រូវ​រារាំង​យ៉ាង​តានតឹង​ពី​អាជ្ញាធរ
ការ​តវ៉ា​នៅ​រសៀល​ថ្ងៃ​អង្គារ​នេះ ត្រូវ​បាន​អាជ្ញាធរ​ដាក់​បារ៉ាស់​ឬ​របាំង​រារាំង​ពួក​គេ​​មិន​ឱ្យ​ធ្វើ​ដំណើរ​ទៅ​កន្លែង​ដែល​ពួកគេ​ចង់​ទៅ។
ភ្នំពេញ — អតីតបុគ្គលិករបស់ក្រុមហ៊ុនណាហ្គាវើលដ៍ជាង១០០នាក់ នៅរសៀលថ្ងៃអង្គារនេះ បានបន្តការតវ៉ារបស់ពួកគេ ដែលជាថ្ងៃទីពីរ ប៉ុន្តែត្រូវប្រឈមនឹងការរារាំងយ៉ាងតានតឹងពីសំណាក់អាជ្ញាធរ។ កាលពីថ្ងៃចន្ទ អតីតបុគ្គលិកប្រមាណ១០០នាក់បានចេញមុខតវ៉ាសាជាថ្មី ប៉ុន្តែការប្រមូលផ្តុំ និងក្បួនដង្ហែរបស់ពួកគេបានប៉ះទង្គិចជាមួយអាជ្ញាធរ រហូតដល់មានរបួសស្រាលផងដែរ។ ការតវ៉ានៅរសៀលថ្ងៃអង្គារនេះ ត្រូវបានអាជ្ញាធរដាក់បារ៉ាស់ឬរបាំងរារាំងពួកគេមិនឱ្យធ្វើដំណើរទៅកន្លែងដែលពួកគេចង់ទៅ។ អ្នកតវ៉ាបានស្រែកទាមទារឱ្យអាជ្ញាធររក្សាជំហរកណ្តាល ដោយសារពួកគេថានេះជាជម្លោះការងាររបស់ពួកគេជាមួយក្រុមហ៊ុនកាស៊ីណូណាហ្គាវើលដ៍តែប៉ុណ្ណោះ។ នៅក្នុងសេចក្តីប្រកាសព័ត៌មានមួយចេញផ្សាយកាលពីថ្ងៃចន្ទ សាលារាជធានីភ្នំពេញបានលើកឡើងថា ក្រុមអ្នកតវ៉ាបានចងក្រណាត់ពណ៌ខៀវរុំក្បាលភ្ជាប់នូវពាក្យស្លោកដូចគ្នាថា«កុំយកលុយទិញសិទ្ធិ»។ រដ្ឋបាលរាជធានីភ្នំពេញបញ្ជាក់ថានេះបង្ហាញថាក្រុមនេះបាន«ត្រៀមលក្ខណៈរួចជាស្រេច ក្រោមការរៀបចំផែនការទុកជាមុនរបស់មនុស្សមួយក្តាប់តូច ដើម្បីបង្កើតព្រឹត្តិការណ៍មិនល្អ»មកលើអាជ្ញាធរមានសមត្ថកិច្ច និងបង្កការប៉ះពាល់ដល់សណ្តាប់ធ្នាប់និងរបៀបរៀបរយសាធារណៈ។ សេចក្តីប្រកាសឱ្យដឹងទៀតថាការណ៍នេះនាំឱ្យសមត្ថកិច្ចមួយចំនួនរងរបួសស្រាល បាត់បង់វិទ្យុទាក់ទងចំនួន៥គ្រឿង និងនាឡិកាដៃចំនួន១គ្រឿង។ សាលារាជធានីភ្នំពេញបានណែនាំថា អ្នកតវ៉ាមិនត្រូវប្រើប្រាស់ដងផ្លូវសាធារណៈសម្រាប់ការជួបជុំ ប្រមូលផ្តុំ ឬដង្ហែក្បួនដោយខុសច្បាប់ឡើយ។ កាលពីកន្លងទៅ តំណាងកម្មករនិយោជិត និងតំណាងក្រុមហ៊ុនណាហ្គាវើលដ៍ បានចូលរួមក្នុងការជជែកពិភាក្សាដោះស្រាយវិវាទការងារចំនួន១១លើក ប៉ុន្តែការចរចាមិនទាន់ឈានដល់ចំណុចព្រមព្រៀងគ្នានៅឡើយទេ។ កញ្ញា ឈឹម ស៊ីថរ មេដឹកនាំសហជីពក្រុមហ៊ុនណាហ្គាវើលដ៍ កាលពីកន្លងទៅ បានលើកឡើងថាការតវ៉ារបស់កម្មករនិយោជិត គឺដើម្បីធានាការគោរពសេរីភាពរបស់សហជីព ហើយសេរីភាពនេះមិនអាចទូទាត់នឹងសំណងជាលុយបានឡើយ៕